SKRIFTLIG FORESPØRGSEL E-0270/03

af Giacomo Santini (PPE-DE) til Rådet

(6. februar 2003)

Om: Tab af arbejdspladser ved grænser til central- og østeuropæiske lande

Udvidelsen med de central- og østeuropæiske lande, der forventes i maj 2004, vil uundgåeligt føre til tabet af hundredevis af arbejdspladser i de grænseservicesektorer, der hidtil har beskæftiget sig med toldvæsen, transport, og andre tilknyttede tjenester.

I bestemte grænseområder, som for eksempel Italiens grænse til Slovenien, vil mere end 90 % af de ansatte i speditionssektoren og i tilknyttede virksomheder samt hos underleverandører af enhver art blive ramt af ledighed.

Ud over det konkrete problem med tabet af arbejdspladser og de forudsigelige kriser i mange familier vil denne udvikling også få økonomiske konsekvenser i form af tab af faglig kompetence inden for hele erhvervskategorier, hvorved en menneske- og kulturarv, der er udviklet gennem mange år gennem arbejde og traditioner, således går tabt.

Vil Rådet på baggrund af ovennævnte konsekvenser oplyse:

1. hvilken type indgreb der er fastsat for at imødekomme denne gruppe arbejdere, som vil blive hårdt ramt af den epokegørende begivenhed, som udvidelsen er?

2. om Rådet vil tage initiativ til et forslag til et direktiv, der skal fremme omskolingen af al denne faglige dygtighed, som ved mange af de grænser, der i dag er ydre grænser, vil gå tabt?

3. om Rådet har overvejet en erstatningsplan, som undtagelse fra reglerne for statsstøtte, for de virksomheder, der må lukke?

4. hvilken form for bidrag det er muligt at anmode de lande, der står umiddelbart foran indtrædelse i Unionen, om med henblik på at samarbejde om denne støtteforanstaltning?

Svar

(13. maj 2003)

Udvidelsen af EU er en historisk mulighed for at opnå fred og velstand i Europa. Hvis den skal lykkes, bør den bakkes op af den størst mulige del af offentligheden i såvel medlemsstaterne som de 10 lande, der forbereder sig på tiltrædelsen. I den forbindelse er det klart, at udvidelsen ikke kan undgå at skabe frygt for øget konkurrence i grænseregionerne i de pågældende lande.

For at imødekomme disse betænkeligheder fremlagde Kommissionen i juli 2001 efter anmodning fra Det Europæiske Råd i Nice en handlingsplan for grænseregionerne(1). Hensigten med denne plan, der omfatter 23 regioner med i alt omkring 33 mio. indbyggere, er at lette overgangen til økonomisk integration. På Europa-Parlamentets initiativ er der blevet oprettet en særlig budgetkonto til finansiering af pilotprojekter, der skal hjælpe disse regioner. I 2002 blev der således afsat i alt 20 mio. EUR til denne budgetkonto til finansiering af forskellige initiativer, ikke mindst til fordel for små og mellemstore virksomheder i de sektorer, der er berørt af udvidelsen. Dertil skal føjes den omfattende støtte, som grænseregionerne allerede modtager (eller vil modtage ved tiltrædelsen) under strukturfondene, navnlig som led i Interregprogrammet.

Rådet opfordrer herudover det ærede medlem af Parlamentet til at henvende sig direkte til Kommissionen for at få nærmere oplysninger om de muligheder, virksomhederne vil få for at løse de særlige problemer som følge af udvidelsen efter de retningslinjer, den har fastsat for statsstøtte på regionalt plan.

(1) KOM(2001) 437 endelig udg. af 25.7.2001.